Bedragerisaken mot Erik Eriksen

Bedragerisaken mot Erik Eriksen dreide seg om investeringsbedrageri mot en rekke småsparere som ønsket å investere i eiendomsprosjekter på Østlandet. Finansmegleren Erik Eriksen ble funnet skyldig i grovt bedrageri og dømt til fengsel i fem år og seks måneder. Han ble også dømt til å betale mer enn 60 millioner kroner i erstatning. De fleste av de 77 investorene var pensjonister i alderen 62–77 år, og investerte beløp i størrelsesorden 500 000–1 000 000.

Saken gjaldt investering i eiendomsprosjekter, markedsført gjennom meglerforetaket Eira Eiendom i Oslo. Tingretten viste til at de fine kontorlokalene på Aker Brygge, presentasjonene, låneavtalene, prosjektmodellene og de mange ansatte «drillede» selgerne, gav inntrykk av en profesjonell og blomstrende virksomhet, der man trygt kunne investere sine sparepenger. Dette  førte til at investorene stolte på at pengene de lånte ut var en trygg investering. Den risikoen investorene ble informert om var i dette tilfellet knyttet til den fremtidige generelle utviklingen i eiendomsmarkedet. De potensielle investorene ble loven en fast rente på mellom åtte og ti prosent og sikkerhet i den eiendommen det skulle investeres i. Prosjektene var ikke underfinansiert, men tvert i mot langt på vei overfinansiert. 

Bedrageriet besto i at Eriksen isteden for å bruke pengene på tomter og entreprenører, brukte dem på seg selv, blant annet på dyre klokker, vesker og biler. Finanstilsynet hadde i 2018 krevd umiddelbar stans i virksomheten til Eriksens selskap Agilis Eiendom. Årsaken var at selskapet tilbød investeringer i obligasjonslån og drev rådgivning uten nødvendig konsesjon. Da Økokrim tok ut siktelse mot Eriksen i 2020, var han nylig dømt til å betale erstatning med 1,3 millioner kroner til en 67 år gammel kvinne, etter uaktsom rådgivning i selskapet Omicrom. Før tiden i Eira Eiendom, var Eriksen kjent som «superselger» i de omstridte meglerhusene Indigo Finans og Omicron. Disse ble omtalt i DN og Kapitals artikkelserie The Golden Oldies.

De fornærmede gikk sammen i et omfattende gruppesøksmål mot Eriksen med krav om erstatning, da saken ble ført for Oslo tingrett Eriksen ble i dette søksmålet dømt til å betale mer enn 60 millioner kroner i erstatning til investorene. Dette var per 2022 det høyeste erstatningsansvaret som noen gang er blitt personlig idømt én konkret finansrådgiver i Norge. I dommen ble det trukket paralleller til blant annet Finance Credit-saken fra 2002. 

I fengselsstraffen ble det gjort fradrag for seks måneder som følge av at saken hadde blitt liggende lenge hos påtalemyndigheten. Eriksen forsøkte å anke til lagmannsretten. Anken av skyldspørsmålet ble forkastet, mens straffeutmålingen skal opp til ny behandling (per august 2022). Dommen ble dermed rettskraftig. Saken fikk bred mediedekning mens den pågikk, særlig i avisene DN, Kapital og VG.

Referanser 

Nordmenn dømt for økonomisk kriminalitet
Investeringsbedrageri